’Dansk fodbold skal have moderne rammer og faciliteter.’

Det er ordene fra Dansk Boldspil Union i et referat fra deres seneste bestyrelsesmøde, og det altså nogle ord, der har en større mening.

Faktisk er det overskriften til et stort ønske fra DBU – Danmark skal have et nyt nationalstadion.

- Vi har behov for at etablere et moderne nationalstadion med plads til minimum 50.000 tilskuere. Det er et krav, hvis vi vil afholde de store turneringer – kvinde-EM og kvinde-VM, måske en Europa League-finale eller andre store turneringer, skriver DBU i referatet.

Parken – nuværende nationalstadion Oprindeligt Københavns Idrætspark – indviet 25. maj 1911 Renoveret til Parken – indviet den 1. september 1992 Kapacitet i dag: 38.065 tilskuere Stadionrekord til landskamp: 44.345 tilskuere til Danmark-Rumænien den 10. september 2003

DBU har tidligere meldt ud, at det er planen at byde på kvindernes EM-slutrunde i 2025 samt en Champions League-finale for kvinder ligeledes.

Men det mener man altså nu ikke vil være muligt, hvis ikke der bliver etableret et nyt moderne nationalstadion.

DBU åbner også op for et andet stadion vest for Storebælt, der kan være brugbart i forbindelse med mindre turneringer.

- Måske skal vi også have et stadion med plads til 25.000 tilskuere andetsteds i landet, hvor vi kan afholde finalekampe for ungdomsturneringer, som vi senest gjorde det med U21-EM i 2011.

Fodboldforbundet påpeger, at et nationalstadion bør være i Hovedstaden, mens et andet moderne stadion ville være fordelagtigt at placere vest for Storebælt.